100 jong ambagslui vir kernkragopleiding gewerfArgieffoto: GCIS Lynne Brown, minister van openbare ondernemings, het Donderdag tydens die bekendstelling van Eskom se loodsprojek vir kern-operateurs by die Koeberg-kragstasie gesê die 100 ambagsmanne en -vroue sal vir vyf jaar blootstelling kry aan “wêreldklas kernkragopleiding” voordat hulle as kernkragsentrale-operateurs sal kwalifiseer. Brown het beklemtoon dat die Koeberg-kragstasie Afrika se enigste kernkragstasie is en daarom sal die vakleerlinge na afloop van die program ŉ seldsame stel vaardighede en kennis hê wat hulle ŉ voorsprong vir die toekoms sal gee. “Wat inspirerend is, is dat ongeveer 95% van hierdie studente jonger as 35 jaar is en ongeveer 40% van hulle swart vroue van regoor die land is,” het sy gesê. Sy het bygevoeg dat die program deel vorm van Eskom se pogings om in die toekoms genoeg kernkraghulpbronne beskikbaar te hê om in die land se huidige en toekomstige kernkragbehoeftes te voorsien. Dr. Baldwin Ngubane, voorsitter van Eskom se raad, het gesê die program is belangrik omdat vaardighede onder die jeug ontwikkel word om in die toekoms in Eskom en Suid-Afrika se behoeftes te voorsien. Koeberg is een van net ŉ paar kernkragstasie buite die VSA wie se opleidingsprogram by die VSA se nasionale akademie van kernkragopleiding geakkrediteer is.